**Informatīvais ziņojums**

**„Par Programmu „Kultūra”**

**valsts atbalsta shēma SA.34462 (2012/NN)”**

Rīga

2017

**Ievads**

Informatīvais ziņojums „Par Programmu „Kultūra” valsts atbalsta shēma SA.34462 (2012/NN)” (turpmāk – informatīvais ziņojums)sagatavots, pamatojoties uz Ministru kabineta 2015.gada 22.decembra sēdes protokollēmuma (prot. Nr.68, 56.§) „Noteikumu projekts „Kārtība, kādā valsts kapitālsabiedrības un publiski privātās kapitālsabiedrības, kurās valsts ir dalībnieks (akcionārs) prognozē un nosaka dividendēs izmaksājamo peļņas daļu, un veic maksājumus valsts budžetā par valsts kapitāla izmantošanu” (turpmāk –protokollēmums) 3.1.apakšpunktā doto uzdevumu, kas paredz Kultūras ministrijai sadarbībā ar Finanšu ministriju sagatavot un līdz 2016.gada 1.jūlijam iesniegt Eiropas Komisijai grozījumus valsts atbalsta shēmā SA.34462 (2012/NN) „Programma „Kultūra””, paredzot atbalsta programmas pagarināšanu, un ņemot vērā to, ka valsts atbalsta shēmas SA.34462 (2012/NN) „Programma „Kultūra”” darbības termiņš beidzas 2017.gada 30.aprīlī.

1. **Atbalsta shēmas ieviešana kultūras nozarē**

Kultūras ministrijas izstrādātā valsts atbalsta shēma SA.34462 (2012/NN) „Programma „Kultūra”” (turpmāk – atbalsta shēma) tika ieviesta un notificēta 2013.gadā, pierādot atbalsta pasākuma saderīgumu ar iekšējo tirgu saskaņā ar Līguma par Eiropas Savienības darbību (turpmāk – Līgums) 107.panta 3.punkta d) apakšpunktu. Atbalsta shēma tika izstrādāta un iesniegta saskaņošanai Eiropas Komisijā (turpmāk – Komisija) ņemot vērā to, ka konkrētajai atbalsta kategorijai – kultūras nozarei nebija pieņemti specifiski Komisijas skaidrojošie dokumenti par minētā Līguma apakšpunkta piemērošanu, kā arī nebija pieņemta Komisijas 2014.gada 17.jūnija Regula Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108 pantu (turpmāk – Regula Nr.651/2014).

Atbalsta shēmā tika iekļauta informācija par četru apakšprogrammu – kultūras infrastruktūra, kultūras institūcijas, kultūras pasākumi un kultūras mantojuma digitalizācija – atbalstāmajām darbībām, tām pieejamo finansējumu valsts, pašvaldību un ārvalstu finanšu instrumentu (Eiropas Reģionālās attīstības fonda, Eiropas Ekonomikas zonas finanšu instrumenta un Klimata pārmaiņu finanšu instrumenta) ietvaros, nosakot atbalsta intensitāti no 85% līdz 100% no attiecināmajām izmaksām un ietverot juridisko pamatojumu finansējuma piešķiršanai.

Kā atbalsta saņēmēji shēmas ietvaros tika noteikti fiziskas vai juridiskas personas (piemēram, pašvaldības un to institūcijas, kas veic kultūras funkcijas – kā, piemēram, sabiedriskas iestādes – muzeji, teātri, arhīvi, bibliotēkas, sabiedriskie centri, kultūrizglītības iestādes u.c.), bezpeļņas organizācijas (NVO) un privātpersonas, kuru īpašumā, lietojumā vai valdījumā ir kultūras objekti. Atbalsta saņēmēji atbalsta shēmas ietvaros - valsts vai pašvaldības iestādes vai bezpeļņas organizācijas, kuru darbības mērķis nav peļņas gūšana, bet kultūras pakalpojumu sniegšana vietējā līmenī.

 Valsts atbalsta līdzekļi varēja tikt nodoti vairākos veidos, kā, piemēram, tiešie maksājumi no valsts vai pašvaldību budžeta (subsīdijas, dotācijas, granti), finanšu ieguldījumi aizdevumu veidā, procentu atlaides vai kredītu procentu likmju subsidēšana, valsts vai pašvaldību galvojumi vai garantijas, nodokļu atvieglojumi, dividendēs izmaksājamo peļņas daļu novirzīšana atpakaļ uzņēmumam, parādu norakstīšana (dzēšana) u.c.

 Atbalsta shēmas ietvaros atbalsts galvenokārt tika piešķirts tiešās dotācijas veidā, taču normatīvo aktu regulējumā pastāv arī citi atbalsta piešķiršanas veidi kultūras nozarē – pievienotās vērtības nodokļu atvieglojumi kultūras pakalpojumiem un pasākumiem saskaņā ar Pievienotās vērtības nodokļa likumu, nekustamā īpašuma nodokļa atlaides valsts nozīmes kultūras pieminekļiem un ēkām, kuras izmanto kultūras institūcijas un iestādes, atbilstoši likumā „Par nekustamā īpašuma nodokli” noteiktajam, aizdevumi pašvaldībām ar atvieglotiem nosacījumiem projektu īstenošanai un atbalsts kultūras institūcijām – valsts kapitālsabiedrībām, kuras veic valsts deleģētās kultūras funkcijas, dividenžu veidā. Atbalsta shēmas ietvaros tika noteiktas šādas iestādes, kas iesaistītas finansējuma piešķiršanas procedūrā – Kultūras ministrija kā galvenā piešķīrēja iestāde, Valsts Kultūras pieminekļu aizsardzības inspekcija, Valsts Kultūrkapitāla fonds, Vides aizsardzības un reģionālās attīstības ministrija, Izglītības un zinātnes ministrija un vietējās iestādes – pašvaldības. **Atbalsta shēmas darbības ilgums tika noteikts līdz 2017.gada 30.aprīlim**.

* 1. **Komisijas sniegtais skaidrojums par valsts atbalsta**

**piemērošanu kultūrai**

Atbalsta shēmas III daļā „Pasākuma novērtējums”(turpmāk – novērtējums), Komisija sniedza viedokli par atbalsta shēmas ietvaros iekļauto apakšprogrammu saderību ar iekšējo tirgu, novērtējot, vai paziņoto pasākumu var atzīt par valsts atbalstu Līguma 107.panta 1.punkta nozīmē. Atbilstoši veiktajam novērtējumam, Komisija secināja, ka daļa paziņotās shēmas pasākumu nav uzskatāmi par valsts atbalstu, savukārt cita daļa shēmas pasākumu ir uzskatāmi par valsts atbalstu un tie ir saderīgi ar Līguma 107.panta 3.punkta d) apakšpunktu[[1]](#footnote-1), saskaņā ar kuru ar iekšējo tirgu ir saderīgs atbalsts, kas veicina kultūru un kultūras mantojuma saglabāšanu, ja tāds atbalsts neiespaido tirdzniecības apstākļus un konkurenci Savienībā tiktāl, ka tas ir pretrunā kopīgām interesēm.

Novērtējuma ietvaros tostarp tika norādīts, ka atsevišķām darbībām, kas saņem atbalstu no paziņotās shēmas, ir vietējs raksturs un tām ir niecīga iespēja (piesaistot pārrobežu tūrismu) iespaidot Eiropas Savienības iekšējo tirdzniecību, līdz ar to uz virkni kultūras objektiem nevar attiecināt valsts atbalsta nosacījumus. Šādi saņēmēji atbalsta shēmas ietvaros tika identificēti kā vietējas nozīmes kultūras infrastruktūras objekti, vietējo pašvaldību iestādes, to sabiedriskie centri vai vietējo muzeju darbības, vietējās bibliotēkas vai vietējie kultūras pasākumi, kas parasti tiek organizēti latviešu valodā un ir orientēti uz vietējās sabiedrības kultūras dzīvi[[2]](#footnote-2).

Komisija *Eiropas Komisijas paziņojumā par Līguma par Eiropas Savienības darbību 107.panta 1.punktā minēto valsts atbalsta jēdzienu* (2016/c 262/01) ir norādījusi, ka pastāv virkne pasākumu, kuriem ir vienīgi vietēja mēroga ietekme un tādejādi tas neietekmē tirdzniecību starp dalībvalstīm. Minētajos gadījumos Komisija ir norādījusi, ka saņēmējs attiecīgas preces vai pakalpojumus piedāvā ierobežotā dalībvalsts teritorijā un diez vai piesaistītu citu dalībvalstu klientus, tāpēc nav uzskatāms, ka pasākums izraisītu būtisku ietekmi uz pārrobežu ieguldījumu vai uzņēmējdarbības apstākļiem[[3]](#footnote-3). Arī publiskais atbalsts, kas sniegts kultūras produktiem, kuriem valodas un ģeogrāfisku iemeslu dēļ ir ierobežota, vietēja rakstura auditorija, nevar ietekmēt tirdzniecību starp dalībvalstīm[[4]](#footnote-4).

Tāpat Komisija tika norādījusi, ka lielākā daļa kultūras pasākumu, kas saņem shēmas atbalstu, nav vērsti uz peļņas gūšanu, un ienākumi bieži vien nesedz ar tiem saistītās izmaksas. Saņēmēji, kuriem shēma paredzēta, pārsvarā ir institūcijas, kurām trūkst līdzekļu, tādēļ valsts atbalsta nodrošinātie resursi ir ļoti svarīgi[[5]](#footnote-5). Turklāt, ja atbalsts netiktu sniegts, sabiedrībai piedāvāto kultūras pakalpojumu klāsts kļūtu nabadzīgāks vai arī ievērojami pieaugtu maksa par to pieejamību.

2016.gada 19.jūlijā tika pieņemts *Eiropas Komisijas paziņojums par Līguma par Eiropas Savienības darbību 107.panta 1.punktā minēto valsts atbalsta jēdzienu* (2016/c 262/01) (turpmāk – Paziņojums par valsts atbalsta jēdzienu), tostarp skaidrojot valsts atbalsta nosacījumu piemērošanu atsevišķu nozaru ietvaros, kā, piemēram, kultūrai un kultūrvēsturiskā mantojuma saglabāšanai, dabas aizsardzībai.

Saskaņā ar Paziņojuma par valsts atbalsta jēdzienu 33. un 34.punktā noteikto, kultūras un kultūrvēsturiskā mantojuma saglabāšanas jomā ietilpst ļoti plašs mērķu un darbību loks, tostarp muzeji, arhīvi, bibliotēkas, mākslas un kultūras centri vai telpas, teātri, operas nami, koncertzāles, arheoloģiskie objekti, pieminekļi, vēsturiskie objekti un celtnes, tradicionālās paražas un amatniecība, festivāli un izstādes, kā arī kultūras un mākslas izglītības pasākumi. Komisija ir norādījusi, ka atsevišķas ar kultūru, kultūrvēsturiskā mantojuma saglabāšanu un dabas aizsardzību saistītas darbības var būt organizētas nekomerciāli un tādejādi tās ir tādas, kurām nav saimnieciska rakstura, līdz ar to publiskais finansējums, kas tām piešķirts, var nebūt valsts atbalsts.

Tāpat Komisija uzskata, ka publiskā finansējuma piešķiršana kultūras un kultūrvēsturiskā mantojuma saglabāšanas pasākumam, kas visai sabiedrībai ir pieejams bez maksas, kalpo tīri sociālam un kultūras mērķim, kam nav saimnieciska rakstura[[6]](#footnote-6). Arī tad, ja no kultūras iestādes apmeklētājiem vai sabiedrībai pieejama kultūras vai kultūrvēsturiskā mantojuma saglabāšanas pasākuma dalībniekiem tiek prasīta samaksa, kas sedz tikai daļu no faktiskajām izmaksām, šim pasākumam tik un tā nav saimnieciska rakstura, jo šādu samaksu nevar uzskatīt par reālu atlīdzību par sniegto pakalpojumu. Turpretī tādi kultūras vai kultūrvēsturiskā mantojuma saglabāšanas pasākumi (tostarp dabas aizsardzība), kurus pārsvarā finansē no apmeklētāju vai lietotāju maksām vai ar citiem komerciāliem līdzekļiem (piemēram, komerciālas izstādes, kinoteātri, komerciāli koncerti un festivāli, mākslas skolas, kuras pārsvarā finansē no mācību maksas), būtu jākvalificē kā saimnieciska rakstura pasākumi. Tāpat arī kultūrvēsturiskā mantojuma saglabāšanas vai kultūras pasākumi, no kuriem labumu gūst vienīgi atsevišķi uzņēmumi, nevis sabiedrība (piemēram, privātas komercsabiedrības lietošanā esošas vēsturiskas ēkas restaurācija), parasti būtu kvalificējami kā saimnieciska rakstura pasākumi. Turklāt daudzi kultūras vai kultūrvēsturiskā mantojuma saglabāšanas pasākumi objektīvi ir neaizstājami (piemēram, valsts arhīvu, kuros atrodas unikāli dokumenti, pārvaldība), un tādējādi tiem nav reāla tirgus. Komisija uzskata, ka arī šie pasākumi kvalificētos kā tādi, kam nav saimnieciska rakstura.

Papildus Komisija Paziņojumā par valsts atbalsta jēdzienu ir norādījusi, ka publiskais finansējums parastajiem papildpakalpojumiem, kurus sniedz saistībā ar kultūras un kultūrvēsturiskā mantojuma saglabāšanas nesaimnieciskajām darbībām (piemēram, veikalam, bāram vai maksas garderobei muzejā), parasti neietekmē tirdzniecību starp dalībvalstīm[[7]](#footnote-7).

Tāpat Komisija ir secinājusi – kultūras vai kultūrvēsturiskā mantojuma saglabāšanas pasākumiem, kuriem nav saimnieciska rakstura, nav jāveic novērtējums par to, vai iespējamais publiskais finansējums varētu ietekmēt tirdzniecību, savukārt kultūras pasākumi un subjekti, kuri veic saimniecisku darbību, diez vai pārvilinātu lietotājus vai apmeklētājus, kuri izmanto līdzīgu piedāvājumu citās dalībvalstīs. Komisija uzskata, ka potenciāls ietekmēt tirdzniecību starp dalībvalstīm piemīt tikai finansējumam, kuru piešķir lielām un plaši pazīstamām kādas dalībvalsts kultūras iestādēm un pasākumiem, ko plaši reklamē ārpus to vietējā reģiona[[8]](#footnote-8).

* 1. **Kultūras ministrijas skaidrojums par valsts atbalsta piemērošanu kultūras nozarē**

Ņemot vērā iepriekš minēto un saskaņā ar protokollēmumā noteikto nepieciešamību pagarināt shēmas darbības ilgumu, Ministrija sadarbībā ar Finanšu ministrijas Komercdarbības kontroles departamentu sagatavoja apspriežu dokumentu izskatīšanai Eiropas Komisijā par valsts atbalsta nosacījumu piemērošanu kultūras nozarē un plānoto turpmāko rīcību atbalsta shēmas ietvaros.

Pēc 2016.gada 21.novembrī notikušajām pārrunām ar Eiropas Komisiju, **panākta vienošanās, ka atbalsta shēmas darbības ilgumu nav nepieciešams pagarināt, ja turpmāk Ministrija vērtēs komercdarbības atbalsta esamību kultūras pasākumu un iestāžu finansēšanā kultūras nozares ietvaros katram pasākumam un katrai iestādei atsevišķi**, komercdarbības atbalsta gadījumā to ieviešanā piemērojot Komisijas 2013.gada 18.decembra Regulas Nr.1407/2013 par Līguma par Eiropas Savienības darbību 107. un 108.panta piemērošanu *de minimis* atbalstam(turpmāk – *de minimis*) un Regulas Nr.651/2014 nosacījumus.

Valsts atbalsta nosacījumu turpmākai piemērošanai kultūras nozares ietvaros pēc 2016.gada 21.novembra tikšanās Komisija 2017.gada 14.februārī Finanšu ministrijai ir sniegusi papildus sekojošu skaidrojumu par Paziņojumā par valsts atbalsta jēdzienu 34. un 35.punktā noteikto:

* **ja no kultūras iestādes apmeklētājiem vai sabiedrībai pieejama kultūras vai kultūrvēsturiskā mantojuma saglabāšanas pasākuma dalībniekiem tiek prasīta samaksa, kas sedz tikai daļu no faktiskajām izmaksām**, **šim pasākumam nav saimnieciska rakstura, jo šādu samaksu nevar uzskatīt par reālu atlīdzību par sniegto pakalpojumu**. Komisijas ekspertu skaidrojumā – „*daļa no faktiskajām izmaksām*” ir ne vairāk kā 50% no pašu ieņēmumiem pret kopējiem iestādes izdevumiem vai kultūras pasākuma/ kultūras pakalpojuma organizēšanas izdevumiem;
* Savukārt attiecībā uz kultūras iestādēm un kultūras pasākumiem, kur pašu ieņēmumi (biļešu ieņēmumi, maksas pakalpojumu u.c. pašu ieņēmumi) pārsniedz 50% no faktiskajām izmaksām valsts atbalsts būtu jāsniedz saskaņā ar Regulas Nr.651/2014 53.pantu.

Analizējot katras kultūras institūcijas kopējo pašu ieņēmumu un izdevumu sadalījumu saskaņā ar Komisijas sniegtajām norādēm, kā detalizēti atspoguļots šī ziņojuma 1.pielikumā, Kultūras ministrija ir secinājusi, ka lielākai daļai no kultūras iestādēm pašu ieņēmumi (t.sk. ieņēmumi no biļešu tirdzniecības un maksas pakalpojumiem) nepārsniedz 50% robežvērtību, līdz ar to šo iestāžu organizētajiem kultūras pasākumiem nav saimnieciska rakstura un uz tām nevar tikt attiecināti komercdarbības atbalsta nosacījumi, savukārt par sekojošām kultūras iestādēm, kurām pašu ieņēmumi 2016.gadā ir pārsnieguši 50% robežvērtību – VSIA „Jaunais Rīgas teātris”, VSIA „Latvijas Nacionālais teātris”, VSIA „Dailes teātris”, VSIA „Mihaila Čehova Rīgas Krievu teātris”, Īpaši aizsargājamais kultūras piemineklis „Turaidas muzejrezervāts”, „Rundāles pils muzejs” un „Kultūras informāciju sistēmu centrs”, Ministrija sniedz plānoto turpmāko rīcību informatīvā ziņojuma 3.sadaļā.

Tiem kultūras vai kultūrvēsturiskā mantojuma pasākumiem, kuriem nav saimnieciska rakstura, nav jāveic novērtējums par to, vai iespējamais publiskais finansējums varētu ietekmēt tirdzniecību[[9]](#footnote-9).

Tāpat Komisija uzskata, ka publiskais atbalsts nevar ietekmēt tirdzniecību starp dalībvalstīm, ja kultūras pasākumi un subjekti, kuri veic saimniecisko darbību (nosacījumi par saimnieciskās darbības robežvērtībām atrunāti informatīvā ziņojuma 1.2.apakšsadaļā), ir tādi, kas diez vai pārvilinātu lietotājus vai apmeklētājus , kuri izmanto līdzīgu piedāvājumu citās dalībvalstīs[[10]](#footnote-10).

Papildus informējam, ka, lai nodrošinātu kvalitatīvu un mūsdienīgu kultūras pakalpojumu piedāvājumu, kultūras institūcijas, sniedzot komerciālus papildus pakalpojumus (piemēram, suvenīru veikali, kafejnīcas vai maksas stāvvietas u.c.), kas ir neatņemama mūsdienīgas kultūras institūcijas sastāvdaļa, gūtos ieņēmumus izmanto, lai segtu daļu no uzturēšanas izmaksām. Turklāt, kultūras institūciju, kuras saņem valsts dotāciju, sniegtie maksas pakalpojumi neatrodas brīvos tirgus apstākļos, jo tie no valsts puses tiek regulēti, t.i. – valsts kapitālsabiedrībām tiek regulēti līgumos par valsts deleģēto funkciju izpildi vai valsts iestādēm noteikti saskaņā ar Ministru kabinetā apstiprinātiem maksas pakalpojumu cenrāžiem[[11]](#footnote-11). Tāpat saskaņā ar Kultūras institūciju likumu, valsts kultūras iestādes var saņemt papildu finanšu līdzekļus arī no citiem avotiem ziedojumu vai dāvinājumu veidā, kā arī ienākumus no maksas pakalpojumiem un citiem pašu ieņēmumiem. Maksas pakalpojumu un citu pašu ieņēmumu rezultātā saņemtie līdzekļi tiek ieskaitīti iestādes pamatbudžetā un tos izmanto tikai kultūras institūcijas darbības un kultūras pakalpojumu pieejamības nodrošināšanai (skatīt 1. un 2.grafiku).

1.grafiks

2.grafiks

Papildus valsts budžeta līdzekļi kultūrai un kultūrvēsturiskā mantojuma saglabāšanai konkursa kārtībā kultūras institūcijām tiek piešķirti saskaņā ar Valsts kultūrkapitāla fonda likumu (turpmāk –VKKF likums). Saskaņā ar VKKF likumu Valsts kultūrkapitāla fonda (turpmāk – VKKF) mērķis ir veicināt līdzsvarotu visu kultūras un mākslas nozaru jaunrades attīstību un kultūras mantojuma saglabāšanu valstī saskaņā ar valsts kultūrpolitikas vadlīnijām. Ievērojot VKKF likuma 3.panta otrajā un trešajā daļā noteiktos VKKF uzdevumus, finansējumu sadala atklātā konkursa procedūrā, nodrošinot kontroli pār to izlietojumu un īstenoto darbību pilnīgu atklātumu. Turklāt VKKF ir publisks nodibinājums, kas neveic komercdarbību, un tā mērķis nav gūt peļņu. Saņēmēji, kuriem tiek piešķirti līdzekļi no VKKF konkursu kārtībā, ir fiziskas vai juridiskas personas, kurām trūkst līdzekļu kultūras pasākumu īstenošanā, tādēļ valsts atbalsta nodrošinātie resursi ir ļoti svarīgi. Turklāt, ja atbalsts netiktu sniegts, sabiedrībai piedāvāto kultūras pakalpojumu klāsts kļūtu nabadzīgāks vai arī ievērojami pieaugtu maksa par to pieejamību. Tā, piemēram, VKKF pamatbudžeta dotācija 2016.gadā bija 9 588 542 *euro* un papildus tam piesaistītā ziedojumu summa – 990 000 *euro*,tādējādi kopējie VKKF finanšu resursi sastādīja 10 578 542 *euro*, savukārt kopumā projektu konkursos un mērķprogrammās tika atbalstīti 2674 projekti tiem piešķirot 9 222 001 *euro*, **vidēji 3 449 *euro*** **vienam projektam**. Kopumā tika iesniegti 5 190 projekti ar kopējo projektiem pieprasīto finansējumu – 31 044 760 *euro* apmērā, tādejādi VKKF piešķirtais finansējums projektiem sastādīja tikai 29,7% no kopējā pieprasītā projektu finansējuma.

Ņemot vērā nelielo VKKF piešķirto publiskā finansējuma apmēru vidēji viena projekta ietvaros, kā arī lai nodrošinātu, ka valsts piešķirtais finansējums VKKF atbalstīto projektu ietvaros tiek sniegts saskaņā ar korektu valsts atbalsta regulējumu pēc atbalsta shēmas darbības beigām, turpmāk piešķirtais finansējums komercsabiedrībām, kuras kvalificēsies kā komercdarbības atbalsta saņēmējas, VKKF konkursu kārtībā tiks sniegts saskaņā ar *de minimis* regulējumu, iepriekš izvērtējot katra konkrēta finansējuma saņēmēja atbilstību valsts atbalsta piešķiršanas nosacījumiem.

1. **Finansējums atbalsta shēmas īstenošanai**

Saskaņā ar komercdarbības atbalsta regulējumu atbalsta shēmas administrēšanas ietvaros veikta atbalsta shēmas kontrole un uzraudzība reizi gadā, apkopojot un Komisijai iesniedzot datus par publisko finansējumu kultūras jomā, tai skaitā finansējumu no Latvijas centrālā valsts budžeta, pašvaldību budžetiem, tādiem ārvalstu finanšu instrumentiem kā Eiropas Reģionālās attīstības fonds, Eiropas Ekonomikas zonas Finanšu instruments un Klimata pārmaiņu finanšu instruments.

Par apgūtā finansējuma apjomu atbalsta shēmas ietvaros Kultūras ministrija ikgadējā ziņojuma formā sagatavoja un iesniedza informāciju Komisijai, izmantojot Eiropas Komisijas pārziņā esošo gada ziņojumu elektronisko sistēmu *State Aid Reporting Interactive*. Gada ziņojumā par komercdarbības atbalsta izdevumiem tika iekļauti Ministrijas budžeta izdevumi, pašvaldību veiktie izdevumi kultūras nozarē atbalsta shēmas ietvaros, kā arī VAS „Valsts nekustamie īpašumi” un iesaistīto nozaru ministriju – Izglītības un zinātnes ministrijas un Vides aizsardzības un reģionālās attīstības ministrijas informācija par publiskā finansējuma izlietojumu atbalsta shēmas ietvaros.

1. **Turpmākā rīcība**

Informējot par turpmākajām plānotajām atbalsta darbībām kultūras nozares ietvaros, norādām, ka atbalsts kultūras infrastruktūras attīstībai un kultūrvēsturiskā mantojuma saglabāšanai tiek plānots, piesaistot Eiropas Reģionālās attīstības fonda līdzfinansējumu 2014.–2020.gada Eiropas Savienības struktūrfondu plānošanas periodā Kultūras ministrijas pārziņā esošo 5.5.1. un 5.6.1.specifisko atbalsta mērķu ietvaros, par kuriem Komisijā ir iesniegtas atsevišķas notifikācijas, saskaņā ar Līguma 108.panta 3.punktu un Ministru kabineta 2016.gada 24.maija noteikumiem Nr.322 „Darbības programmas „Izaugsme un nodarbinātība” prioritārā virziena „Vides aizsardzības un resursu izmantošanas efektivitāte” 5.5.1.specifiskā atbalsta mērķa „Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” īstenošanas noteikumi” un Ministru kabineta 2016.gada 29.marta noteikumiem Nr.188 „Darbības programmas „Izaugsme un nodarbinātība” 5.6.1.specifiskā atbalsta mērķa „Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” īstenošanas noteikumi”.

Savukārt atbalsts vietēja mēroga kultūras institūciju darbībai un vietējiem kultūras pasākumiem tiks sniegts valsts un pašvaldību budžeta ietvaros, pašvaldībām individuāli vērtējot katra atbalsta pasākuma saderību ar valsts atbalsta normām, kā arī ņemot vērā Paziņojumā par valsts atbalsta jēdzienu sniegto informāciju par atbalsta piešķiršanu vietēja mēroga pasākumiem (skatīt informatīvā ziņojuma 1.1.apakšsadaļu).

Ņemot vērā Informatīvā ziņojuma 1.2.apakšsadaļā sniegto informāciju, pēc sarunām ar Komisiju Kultūras ministrija ir veikusi situācijas izvērtējumu un sniedz informāciju par 2016.gada budžeta izpildi kultūras nozares kapitālsabiedrībām un citām kultūras nozares iestādēm (skatīt 1. pielikumu).

Lai nodrošinātu, ka valsts atbalsts turpmāk tiek sniegts saskaņā ar korektu valsts atbalsta nosacījumu regulējumu kultūras nozares ietvaros, kā arī veiktu piešķirtā finansējuma uzraudzību un kontroli, Ministrija izstrādās iekšējo kārtību, kurā tiks noteikts, ka pirms ikgadējās valsts budžeta dotācijas piešķiršanas tiks vērtēts plānotais finansējums katrai iestādei un katram pasākumam (ja attiecināms) atsevišķi, ņemot vērā pašu ieņēmumu un izdevumu (vai pašu ieņēmumu robežvērtība nepārsniedz 50% no kopējiem kultūras iestādes vai kultūras pasākuma organizēšanas izdevumiem), valsts budžeta dotācijas, kā arī pārējo finanšu resursu proporcionālo sadalījumu. Papildus tiks vērtēts, vai attiecībā uz kultūras iestādi izpildās visas Līguma 107.panta 1.punktā noteiktās komercdarbības atbalsta pazīmes. Ja tiks konstatēts komercdarbības atbalsts kādai no valsts budžeta finansētajām kultūras iestādēm vai kultūras pasākumam (ja attiecināms), finansējums tiks piešķirts, piemērojot Regulas Nr.651/2014 I nodaļas un 53.panta specifiskos nosacījumus, savukārt, lai turpmāk nodrošinātu korektu valsts atbalsta regulējuma piemērošanu VKKF īstenoto projektu ietvaros, valsts budžeta finansējums komercdarbības atbalsta gadījumā tiks sniegts saskaņā ar *de minimis* atbalsta regulējumu.

Ņemot vērā Informatīvajā ziņojumā sniegto informāciju, Ministrija norāda, ka atbalsta shēmas pagarināšana un grozījumu veikšana tajā nav nepieciešama.

Kultūras ministre D.Melbārde

Vīza: Valsts sekretāra p.i. B.Zakevica

Šīre-Vismanta 67330238

Sigita.Sire-Vismanta@km.gov.lv

1. Atbalsta shēmas 67.punkts. [↑](#footnote-ref-1)
2. Atbalsta shēmas 53.punkts; [↑](#footnote-ref-2)
3. Paziņojums par valsts atbalsta jēdzienu – 196.punkts; [↑](#footnote-ref-3)
4. Turpat – 197.punkta d) apakšpunkts; [↑](#footnote-ref-4)
5. Atbalsta shēmas 59.punkts; [↑](#footnote-ref-5)
6. Paziņojums par valsts atbalsta jēdzienu - 34.punkts. [↑](#footnote-ref-6)
7. Turpat - 37.punkta 50.zemsvītras atsauce un 207.punkts; [↑](#footnote-ref-7)
8. Turpat – 197.punkta b) apakšpunkts; [↑](#footnote-ref-8)
9. Paziņojums par valsts atbalsta jēdzienu - 197.punkta b) apakšpunkta 286. zemsvītras atsauce. [↑](#footnote-ref-9)
10. Turpat - 197.punkta b) apakšpunkts; [↑](#footnote-ref-10)
11. „Likums par budžetu un finanšu vadību” 5.panta divpadsmitā daļa. [↑](#footnote-ref-11)